Folketing
2005-04-29

Det spørgsmål, som hr. Morten Østergaard stiller, er jo altså: Hvad er det, der skal bestemme i Danmark, er det internationale konventioner og såkaldte menneskerettigheder, eller er det dansk lov? Lad mig sige ganske klart, at jeg til enhver tid vil fastholde, at politikken i Danmark skal bestemmes af den danske regering og det danske Folketing. Jeg vil sige med hensyn til alle disse internationale konventioner, at det jo ikke er hellige skrifter, og der er god grund til at sige, som bl.a. den engelske regering, har jeg læst, har antydet, at det er på tide, at man opsiger den flygtningekonvention af 1951, der er indgået under ganske andre omstændigheder end de nuværende. Så jeg deler ikke hr. Morten Østergaards overtro på internationale konventioner. Jeg siger, at det er dansk lov, der skal bestemme i Danmark. (Kort bemærkning).